Suid Afrikaanse Nuus Thread - Page 73 - Stormfront
06-06-2006, 03:48 AM #721
Misdade net in my kring, minister
Ek kla nie! Met ’n minister van veiligheid en sekuriteit wat nar-agtige uitsprake in die parlement doen, ’n polisiediens wat grootliks bestaan uit lede wat die minister se traak-my-nie-agtige houding jeens misdaad deel, en die gewelddadige misdaadkorps wat terdeë bewus is van die oop speelveld, is dit geen wonder dat Suid-Afrika die internasionale misdaadkampioen is nie.
Geagte minister, ek is ’n gewone middelinkomstegroep-sakeman, nie-rassisties, hardwerkend en vredeliewend. Ek is 39 jaar oud. Die afgelope tien jaar het ek onder meer die volgende ervaar: ’n vriend vermoor tydens ’n kaping, ’n sakevriend vermoor tydens gewapende roof, ’n koper van my onderneming koelbloedig doodgeskiet tydens ’n rooftog, huisvriende – bejaard – doodgeslaan in hul voorstedelike huis, ’n familielid gewond tydens ’n kaping, my personeellede van die bank agtervolg en gewelddadig beroof, ’n skoolvriendin se ouma in haar voorstedelike huis doodgekap, ’n sakevriend koelbloedig afgemaai op sy kleinhoewe, my huiswerker se seun (’n polisielid, nie aan diens nie) helder oordag op ’n sypaadjie in Pretoria se middestad met messe doodgesteek, en ’n huisvriend vermoor toe hy bure tydens ’n inbraak te hulp snel.
Plaas u in my skoene: dit skree ten hemele! Nie een van die gemelde sake is opgelos nie. Slegs in die laaste geval is arrestasies gedoen. Die beskuldigdes was in die hof, maar helaas, die dossier het verdwyn en die verdagte moordenaars is skotvry.
Meneer die minister, ons is moedeloos, van ons is bang, party van ons is rou van hartseer, getraumatiseer.
Die onse in my pond is nie net die wittes waarna u verwys nie; dit is swart, wit, bruin, geel – noem maar die kleure van onsreënboogmense – met vanne soos Bekker, Makhandla en Naidoo.
En nou hoor ons by u as ons wil kla, moet ons skoert. So asof ons die probleem is!
06-06-2006, 03:50 AM #722
Cosatu betrek Lekota by 'Zuma-komplot'
KAAPSTAD. – Die vonke spat opnuut in die regerende alliansie nadat Cosatu die nasionale voorsitter van die ANC, mnr. Mosiuoa Lekota, by implikasie betrek het by ’n beweerde sameswering teen mnr. Jacob Zuma.
En ofskoon die ANC se nasionale uitvoerende komitee (NUK) en pres. Thabo Mbeki in ANC Today ontken het daar is verdeeldheid in die ANC, het Cosatu dít ook gister weerspreek en gesê daar is ’n “ernstige krisis”.
Die nuutste skermutseling is ontketen deur ’n berig in die Sunday Times waarluidens senior ANC-leiers die afgedankte adjunkpresident gaan inroep om sekere van sy stellings tydens sy verkragtingsverhoor te verduidelik. Lekota het dít glo aan dié koerant en later in ’n TV-onderhoud bevestig.
Van die stellings sluit in dat Zuma ná seks met ’n MIV-positiewe vrou gaan stort het om sy kanse te verminder om die virus op te doen, asook sy uitlating dat die klaer se kort romp en die manier waarop sy gesit het, ’n aanduiding van haar gewilligheid tot seks was.
Mnr. Kgalema Motlanthe, hoofsekretaris van die ANC, het die naweek teenoor Die Burger ontken dat Zuma tot verantwoording geroep gaan word. Dié ontkenning is gister opgevolg met ’n ANC-verklaring waarluidens daar wel ’n besluit was dat senior leiers met Zuma sou vergader om hom in te lig oor “kwessies wat voortvloei uit sy verhoor”, sodat hy daarop kan kommentaar lewer.
Die besluit is glo geneem omdat Zuma homself verskoon het en dus afwesig was tydens die NUK se bespreking van die saak. Die doel was volgens die ANC nooit om Zuma tot verantwoording te roep nie.
Desondanks het Cosatu gister ’n skerp aanval op die ANC gedoen oor uitlatings van Lekota wat bots met dié van Motlanthe. In ’n verklaring verwys die vakverbond na Lekota se uitlating in die Sunday Times. Volgens Cosatu het hy op die SABC3-program Interface herhaal dat “die NUK oor sekere kwessies ’n verduideliking van Zuma soek”.
“Sommige mense, wat deel uitmaak van ’n sameswering met ’n duidelike politieke agenda, misbruik gedeeltes van die media om ’n smeerveldtog teen ander lede of selfs leiers van die ANC te bedryf,” het Cosatu gesê met verwysing na bewerings dat Zuma tot verantwoording geroep gaan word.
Op die vraag of Cosatu Lekota insluit by diegene wat ’n sameswering en politieke agenda teen Zuma bedryf, het mnr. Patrick Craven, Cosatu-woordvoerder, gesê Lekota is “nie spesifiek uitgesonder nie”. Gevra of dit nie die implikasie is nie, het Craven gesê mense moet die verklaring verstaan soos hulle wil.
Dan verskuif Cosatu sy visier na die kwessie van ANC-verdeeldheid. “In sy verklaring van 29 Mei het die NUK voet by stuk gehou dat daar geen krisis in sy geledere is nie. Desondanks het die nasionale voorsitter (Lekota) ’n paar dae later voor miljoene TV-kykers ’n uitlating gemaak wat die hoofsekretaris (Motlanthe) dadelik weerlê het. Sekerlik bewys dit daar is ’n ernstige krisis.”
Mnr. Steyn Speed, ANC-woordvoerder, het gesê dié party gaan nie onmiddellik reageer nie.
06-06-2006, 03:53 AM #723
Veiligheidswag sorg vir pandemonium in die winkel
KAAPSTAD. – ’n Coin-veiligheidswag wat vuurwapen in die een hand en geldtrommel in die ander hand deur Checkers in Somerset-Wes gestap het, het onbedoeld vir ’n pandemonium in die winkel gesorg.
Nie omdat hy die wapen in sy hand gehad het nie, maar omdat ’n skoot per ongeluk afgegaan het en vier mense – hy inkluis – gewond is.
’n Werker van Checkers, wat anoniem wil bly, het ná die tyd gesê sy het só groot geskrik dat sy al haar naels afgeëet het.
Die Checkers is in dieselfde sentrum in die middedorp waar ’n veiligheidswag van Coin onlangs deur ’n rower doodgeskiet is.
Agt maande vroeër is ’n Coin-kollega ook daar deur rowers oorrompel kort nadat hy deur Checkers se draaihek gestap het.
Volgens kapt. Randall Stoffels, ’n polisiewoordvoerder, het die jongste voorval Sondag tussen 10:00 en 11:00 plaasgevind.
’n Veiligheidswag van Coin het geld afgehaal en was op pad terug deur ’n besige Checkers toe ’n skoot skielik afgegaan het.
Die koeël het in die teëlvloer vasgeslaan, het Stoffels gesê.
Die wag is in die been gewond en ’n skoonmaker en twee klante is deur teëlsplinters getref – die een in die regterkuit en regtersy, nog een in die linkerbeen en ’n derde aan die linkerpols.
Twee beseerdes is in die nabygeleë Vergelegen Medi-Clinic behandel.
Hulle is dieselfde dag nog ontslaan.
’n Ooggetuie het gesê die wag het oënskynlik geskok aangehou stap totdat iemand hom gestop het.
Mnr. Harold Richter, hoofbestuurder van Coin in Kaapstad, het na die laaste rooftog gesê Coin verkies om geen kommentaar in die media te lewer nie.
Hy het ook gesê dat Coin nie statistieke en name van slagoffers sal verskaf nie.
06-06-2006, 03:59 AM #724
Man se ‘ingewande hoog gehou’
TWEE gevangenes wat van moord op ’n mede-gevangene in die Mangaung-tronk by Bloemfontein aangekla word, het glo ’n oorwinningskreet geskree terwyl hulle die slagoffer se ingewande omhoog gehou het.
Die slagoffer, wat glo nog by sy bewussyn was, is toe na bewering ’n verdieping ver en kop eerste laat val voordat hy weer met ’n voorwerp gesteek is, blyk uit getuienis wat gister in die Vrystaatse hooggeregshof gelewer is.
’n Beampte van die Mangaung-korrektiewe sentrum (MCC), wat al 15 jaar by tronke in die land werk, het getuig sy het “nog nooit iets só verskrikliks” soos dié toneel gesien nie.
Die staat het die beweerde moordwapens – potskerwe waarvan sommige gedeeltelik met bebloede repe van lakens toegedraai is – as bewysstukke ingedien.
Ses gevangenes staan in dié hof tereg op aanklag van moord en drie aanklagte van aanranding met die opset om ernstig te beseer.
Twee van die beskuldigdes, mnre. George Kwalo (33) en Buti Makhanya (30), het erken hulle het mnr. Percy Teke doodgemaak en twee ander gevangenes met ’n skerp voorwerp gesteek. Hul pleitverduidelikings is nie deur die staat aanvaar nie. Die hof het ’n pleit van onskuldig vir albei aangeteken. Die ander beskuldigdes, mnre. Oupa Mabaso (34), Kerneels Smeer (27), Snyman Tieties (31) en Lebogang Mogale (28), het skuld op alle aanklagte ontken.
Mev. Anneke le Grange, wat met dié voorval in Oktober 2004 bestuurder van dié tronk se Mount Gambier-eenheid was, het getuig die gevangenes het dié middag stiltetyd in hul tweemanselle in die eenheid se “Straat 4” gehad.
Iemand het geskree daar is ’n geveg in Straat 4. Sy en die eenheidstoesighouer is hierheen. Gevangenes het hier rondgehardloop. Mabaso, Smeer, Tieties en Mogale het by die trappe afgekom en aggressief gelyk.
Volgens Le Grange het sy agter ’n hek inbeweeg en die toesighouer agter ’n skuifdeur.
Dié vier beskuldigdes het goed in hul hande gehad wat soos die skerwe van ’n stukkende toiletpot gelyk het.
Makhanya het uit sy sel op die eerste verdieping in dié straat gekom en iets oor die reling gegooi. Hy is terug na die sel en het uitgekom met iets soos ’n tou vol bloed.
“Hy het dit omhoog gehou, ’n oorwinningskreet gegee en dit toe om sy nek gehang.”
Kwalo het ook uit die sel gekom met iets in sy hande. Hy het ook ’n kreet gegee. Makhanya het ’n gevangene uit die sel gesleep. Hy het dié kop eerste na die grondvloer laat val. Dié man se buik was oopgekerf.
“Ek het besef die bebloede items moet die ingewande van die gevangene wees,” het Le Grange getuig.
Op die grondvloer het Makhanya die slagoffer “weer ’n paar keer gesteek”. Dié was nog by sy bewussyn, het sy getuig.
06-06-2006, 04:01 AM #725
Leraar 'bid bagasiebak oop' in kaping
’n BLOEMFONTEINSE predikant het sy motor se bagasiebak “oopgebid” toe hy in ’n kaping daarin toegesluit is.
Dr. Johan Janse van Rensburg van die NG kerk Heuwelsig het ’n tweede kans gekry toe “God hom gewys het hoe om ’n bagasiebak oop te sluit” en hy homself bevry het.
Dié leraar het die naweek in sy Sondagdiens oor sy kapingservaring gepraat.
Sy verhaal van hoe kapers hom oor ’n naweek by College Square in die stad in die motor se bagasiebak toegesluit het, het kerkgangers aangegryp.
Hy wou gister nie veel oor dié traumatiese kaping ’n tydjie gelede uitwei nie.
“Ek het net aanhou bid. Dit was nie vir my ’n angstige oomblik nie, omdat ek glo die Here het my kalm gehou. Ek dink die Here het darem ’n goeie sin vir humor om vir my presies te sê hoe om die bagasiebak van binne oop te maak.
“Die Here praat in tye van nood met ’n mens. Dit was ’n wonderwerk hoe Hy my gewys het hoe om myself te bevry.”
Hy sê die kapers het ’n rukkie met hom rondgery. “Ek het afgelei dat hulle nog van hul vriende of hulp wou gaan oplaai.”
In ’n stadium toe die motor stilgestaan het, het hy uitgeklim en hom uit die voete gemaak.
Dié kerkman is ná dié ervaring ’n ryding armer en niemand is nog in verband met die voorval in hegtenis geneem nie.
“Al wat ek kan sê, is dat ek dit nog verwerk.
“Sedert ek in die preek oor die kaping gepraat het, is ek oorval deur gemeentelede wat met my hieroor wil praat. Ek het dus afsluiting van die hele ervaring gekry,” het hy gesê.
06-06-2006, 04:04 AM #726
Grondeise-kommissaris stel gerus oor plaasgrond
KAAPSTAD. – Geen grondeis met ’n redelike slaagkans bestaan op kommersiële landbougrond in die Vrystaat nie, het mnr. Sugar Ramakarane, Vrystaatse grondeise-kommissaris, gister die eerste keer toegegee.
In Noord-Kaap bestaan wel grondeise op kleiner stukke landbougrond, wat nie noodwendig aan kommersiële boere behoort nie.
Met die oorgrote meerderheid van stedelike grondeise in die Vrystaat en Noord-Kaap ná ’n dekade byna afgehandel, skuif die klem toenemend na die uitstaande landelike grondeise in die twee provinsies.
In een van haar laaste skriftelike antwoorde as minister van landbou en grondsake, het me. Thoko Didiza aan mnr. Roy Jankielsohn, Vrystaatse DA-LP, gesê sedert 1994 is altesaam 2 120 Vrystaatse en 3 518 Noord-Kaapse grondeise teen einde Maart vanjaar afgehandel.
In die Vrystaat bly 90 stedelike en 128 landelike eise oor. Eersgenoemde moet in die huidige boekjaar – tot einde Maart 2007 – en laasgenoemde oor die volgende drie boekjare afgehandel word.
Dieselfde geld Noord-Kaap se onafgehandelde 70 stedelike en 352 landelike eise.
Didiza het gesê die Vrystaat se landelike eise is op grond wat aan die staat (in die munisipaliteite Matjhabeng, Dihlabeng, Letsemeng, Masilonyane), departement van waterwese en bosbou, SANparke en private eienaars behoort.
Ramakarane het by navraag gesê die Vrystaat se onafgehandelde 128 landelike eise behels eintlik 196 eise wat in 128 aansoeke voorkom. Noord-Kaap se “352 lêers” verteenwoordig ook meer eise.
Ramakarane het – soos Didiza – gesê besonderhede oor eise op private plase kan nie bekend gemaak word, alvorens oor die geldigheid van eise beslis en boere dán daaroor ingelig is nie.
Voorts vereis die wet op die bevordering van toegang tot inligting dat instemming van elke eiser eers gekry word.
“Dit hou ook negatiewe gevolge vir ’n boer in as ’n grondeis op sy plaas bekend is, alvorens die geldigheid beslis is. Só kan banklenings geweier word.”
Oor Noord-Kaapse landelike eise, het hy gesê plaasgrond is beslis betrokke, maar dalk eerder dié van kleiner boere.
Volksblad het van mnr. Andries Botha, Vrystaatse DA-woordvoerder oor landbou en grondsake, reaksie gevra. Botha het self eers by Ramakarane aangeklop.
“Alle Vrystaatse kommersiële boere kan ontspan. Ná ’n goeie gesprek, het die kommissaris bevestig geen grondeis op Vrystaatse plase met ’n realistiese slaagkans bestaan nie. Eise op Vrystaatse plaasgrond is meestal in Qwaqwa of sonder geldige aanspraak,” het Botha gesê.
Ondanks dié uiteindelike goeie nuus, betreur Botha dit dat daar in ander provinsies boere is wat ná bykans ’n dekade nog nie weet of ’n grondeis op hul plaas bestaan nie.
“Geen grondeis met ’n redelike slaagkans behoort te bestaan sonder dat die eienaar ter voorbereiding daaroor ingelig is nie.
“Dié stand van sake is ’n aanklag teen die departement en teen die vorige grondeisekommissaris, mnr. Wallace Mgoqi, en die huidige een, mnr. Tozi Gwanya, wat albei politieke aanstellings was.”
Volksblad het voorheen berig oor die grondeis van die Mekgareng-gemeenskap in Noord-Kaap op die 29 000 ha wat as die Vaalharts-besproeiingskema bekend is.
Na verwagting gaan die stryd oor grondeise op kommersiële plase in Noordwes, Mpumalanga, Limpopo en KwaZulu-Natal hewig wees.
06-07-2006, 02:21 AM #727
Lewens is ‘belangriker as winste’
JOHANNESBURG. – Die regering het gewaarsku dat sy geduld opraak met werkgewers “wat winste bo die lewe van werknemers stel” nadat nog ’n ontploffing die petroleumreus Sasol gister geruk het.
Altesaam 2 kontrakteurs is ernstig beseer en 17 moes mediese behandeling ontvang toe ’n tenkwa by Sasol se aanleg op Sasolburg gister omstreeks 09:20 ontplof het.
Sover vasgestel kon word, is dit die sesde ernstige ontploffing by ’n Sasol-aanleg sedert Julie 2004.
Mnr. Membathisi Mdladlana, minister van arbeid, het gister in ’n verklaring deur sy woordvoerder, mnr. Mokgadi Pela, gesê dié departement raak ongeduldig met werkgewers wat winste bo die lewe van hul werknemers stel.
Inwoners so ver as 5 km van die aanleg het gister die aarde voel skud nadat die tenkwa ontplof het.
“Daar was ’n massiewe rookwolk wat uitgestyg het en al die paaie by die aanleg is dadelik gesluit,” het een inwoner aan Volksblad gesê.
Kleuterskole naby die fabriek is kort ná die ontploffing ook gewaarsku om kleuters binne te hou uit vrees dat van die gasdampe hulle kon brand.
Mnr. André Botha, Sasol-woordvoerder, het gesê die ontploffing het plaasgevind toe kontrakteurs chemikalieë by die Venco Park-aanleg, langs Sasol se vervaardigingsterrein, verwyder het.
“Dié aanleg is voorheen gebruik deur ’n onafhanklike kontrakteur wat die chemikalieë daar gelos het,” het Botha gesê.
“Pogings om dié kontrakteur sover te kry om die chemikalieë te verwyder was onsuksesvol en daarom is dié kontrakteurs gekry.”
Volgens hom is die chemikalieë in ’n tenkwa gepomp, waarna dit ontplof het.
“Nooddienspersoneel was binne minute op die toneel en van die beseerdes is na die mediese stasie gestuur.
“Alle werk by dié aanleg is dadelik gestaak en die departement van arbeid het reeds die toneel besoek.
“ ’n Formele ondersoek sal gedoen word om die oorsaak van die ontploffing vas te stel, maar dit het nie vervaardiging geraak nie,” het Botha gesê.
’n Paar veiligheidshelms het langs die beskadigde tenkwa gelê toe Volksblad gister die toneel besoek het.
Me. Jahni Cowley, ’n woordvoerder van die vakbond Solidariteit, het gesê 19 mense is by Sasol se mediese stasie vir brandwonde en gas-inaseming behandel.
“Twee van hulle is ernstig beseer,” het Cowley gesê. “Een werker het tweede- en derdegraadse brandwonde opgedoen en nog een ’n beenbreuk. “Hulle word albei in hospitale in Johannesburg behandel.”
Cowley het gesê ondanks ’n veiligheidshandves wat verlede jaar deur dié vakbond en Sasol in werking gestel is, is werkers se lewe “steeds daagliks in gevaar”.
’n Woordvoerder van die mediese stasie het aan Volksblad bevestig dat 19 mense wat by die tenkwa gewerk het, behandel moes word nadat hul oë en velle gebrand het.
“Dit was chaoties.
“Hulle het gesê die agterkant van die tenker is sonder waarskuwing net weggeblaas.
“Hulle was almal erg getraumatiseer,” het die ingeligte gesê.
Altesaam 10 mense is in September 2004 dood en meer as 100 beseer toe ’n etileenpypleiding op Secunda ontplof het.
06-07-2006, 02:23 AM #728
Beskuldigdes was ‘uiters ontevrede’
OMDAT hulle uiters ontevrede was oor hul omstandighede van aanhouding, het hulle besluit om ’n toiletpot te breek om ’n moord te gaan pleeg.
So lui die pleitverduideliking van een van die beskuldigdes wat in die Vrystaatse hooggeregshof verhoor word weens die moord op 15 Oktober 2004 op ’n gevangene in die Mangaung-korrektiewe sentrum (MCC) by Bloemfontein.
Dié beskuldigde, mnr. George Kwalo (33), en vyf medebeskuldigdes is almal gevangenes in die MCC.
Hulle word daarvan aangekla dat hulle ’n mede-gevangene, mnr. Percy Teke, doodgemaak en nog drie gevangenes aangerand het met die opset om hulle ernstig te beseer.
Kwalo en ’n tweede beskuldigde, mnr. Buti Makhanya (30), het erken hulle het Teke doodgemaak en twee gevangenes, mnre. Shuping Mohlale en Elliot Nkosi, met ’n voorwerp gesteek.
Hul pleitverduidelikings is nie deur die staat aanvaar nie en die hof het ’n pleit van onskuldig vir albei aangeteken.
Die ander beskuldigdes, mnre. Oupa Mabaso (34), Kerneels Smeer (27), Snyman Tieties (31) en Lebogang Mogale (28), het skuld op al vier aanklagte ontken.
Kwalo sê in sy pleitverduideliking hy en Makhanya was dié dag op die oefenterrein “waar ek deur ’n ander gevangene gevloek is. Ek was ontsteld hieroor.”
Omdat hulle albei uiters ontevrede was oor hul omstandighede van aanhouding, het hulle besluit om ’n toiletpot te breek om ’n moord te pleeg.
“Ons wou hiermee daadwerklik toon hoe ons oor ons omstandighede in die gevangenis gevoel het. Ons het van die potskerwe geneem en die agterkante met lappe toegedraai.”
Hulle is na ’n sel en het Mohlale hier “ ’n paar keer gesteek met ons wapens”.
Hulle is toe na Teke se sel. Hulle het hom “herhaaldelik” en “sonder provokasie” met hul wapens gesteek.
“Ons het hom hierna uit die sel gesleep en van die derde vloer afgegooi na die grondvloer terwyl hy reeds ernstig beseer was.”
Voordat hulle na die grondvloer beweeg het, het hulle Nkosi teëgekom wat hulle gekonfronteer het. “Ek het hom op sy hand gesteek met my wapen,” sê Kwalo.
Op die grondvloer is Teke verder deur Makhanya gesteek. “Ons het albei die ingewande van die oorledene uitgeruk en om ons nekke gedrapeer.
“Ons het ook hierna ons tevredenheid met ons dade getoon aan almal teenwoordig deur ’n sogenaamde victory sign met ons hande omhoog te wys.”
06-07-2006, 02:25 AM #729
Hof hoor van rassistiese ondertone in polisie
ERNSTIGE ondertone van rassisme in die polisie kom na vore in getuienis in ’n siviele eis van byna R5 miljoen deur ses afgedankte polisiemanne en ’n oudbevelvoerder van die kommando op Frankfort teen die minister van veiligheid en sekuriteit.
Polisieselle is nie net vir swart mense nie, maar ook vir wit boere en wit polisiemanne, het die area-speurhoof in die Oos-Vrystaat, sr.supt. Jones Qhobosheane, aan hom gesê, het kapt. Nico van Zijl, afgedankte speurhoof op Frankfort, gister getuig.
Kapt. Van Zijl het voor regter A. Kruger getuig toe hy in 2001 ’n dossier waarin een van sy mede-eisers, insp. Rais Cilliers, aangekla word, verander na ’n minder ernstige aanklag, het hy van Qhobosheane opdrag gekry om alle dossiere waarby Cilliers betrokke was, na hom te stuur.
Later het Qhobosheane hom gebel en was hy kwaad omdat Cilliers nie in hegtenis geneem is nie. Qhobosheane het gesê hy dink hy moet na Frankfort gaan en na alle sake waarby witmense betrokke is, gaan kyk, want dit word nie reg gehanteer nie.
Daarna het Qhobosheane hom weer gebel en opdrag gegee om Cilliers in hegtenis te neem. Toe hy wou weet hoekom, het Qhobosheane gesê die destydse kommissaris van polisie in die Vrystaat, Moranodi Gaubepe, sê die selle is nie net vir swartmense nie en witmense kan ook in hegtenis geneem word.
Qhobosheane het toe die volgende dag vir Cilliers sonder ’n lasbrief in hegtenis geneem. “Aan die einde van die dag het Cilliers met ’n siviele eis geslaag en die polisie moes betaal,” het kapt. Van Zijl getuig.
Volksblad verneem die polisie het Cilliers R30 000 betaal.
Qhobosheane het ook ’n klag van regsverydeling teen Van Zijl ingedien. Die direkteur van openbare vervolging het egter geweier om hom te vervolg.
Van Zijl en Cilliers is saam met supt. Stoney Steenbergen, afgedankte stasiebevelvoerder van die Frankfort-polisiekantoor, mnr. Johan de Beer, senior munisipale amptenaar op dié dorp en oudbevelvoerder van die kommando, insp. Albie Hills, sers. Kobus Meyer en insp. Arnold Meyburgh die eisers in twee saamgevoegde aksies in ’n eis van altesaam R4,82 miljoen teen die minister.
Almal was toegesluit en aangekla ná die dood van mnr. Pikanini Mzolo (60) in Maart 2002 nadat hy maande tevore langs die Wilgerivier by Frankfort glo aangerand is.
Nadat die aanklagte teen die res teruggetrek is, is Steenbergen, De Beer, Hills en Cilliers verlede jaar in die Kroonstad-streekhof vrygespreek op aanklag van strafbare manslag.
06-07-2006, 02:26 AM #730
Skrap van apartheidswet besorg staat hoofbrekens
KAAPSTAD. – Die skrap van die laaste groot apartheidswet – die Swart Administrasiewet van 1927 – besorg die staat meer hoofbrekens as wat verwag is.
Die parlementêre portefeuljekomitee oor justisie en grondwetlike ontwikkeling sal dus na verwagting vandag ’n wetsontwerp aanvaar wat die staat verdere tyd gee om die afskaffing van die omvattende wetgewing, wat dekades lank die lewe van landelike swart mense gereël het, in praktyk om te sit.
Die wet is verlede jaar in aller yl herroep nadat pres. Thabo Mbeki in sy staatsrede gesê het hy kan nie glo apartheids-wetgewing is nog op die wetboek nie. Vele triomfantlike toesprake is deur ANC-LP’s oor die afskaffing daarvan gemaak.
’n Probleem is voorsien met die vakuum wat sou ontstaan oor ’n verskeidenheid kwessies van grondbesit tot tradisionele huwelike en die magte van tradisionele leiers. Die staat is tot 31 Julie vanjaar gegun om die nodige praktiese veranderings aan te bring.
Gister het amptenare van die departemente van justisie en van landbou en grondsake, met die instemming van die departement van provinsiale en plaaslike regering, gevra dat die Wysigingswetsontwerp op die Herroeping van die Swart Administrasiewet aanvaar word, wat die staat tot 31 Mei aanstaande jaar sal gee om nuwe wetsraamwerke gereed te kry.
Dit lyk selfs asof verdere uitstel, tot einde Oktober volgende jaar, vanoggend in die wetsontwerp ingebou kan word omdat die omvang van probleme voortspruitend uit provinsiale wetgewing oor tradisionele leierskap en onsekerheid oor die aard van beletsels op grondbesit nie voorsien is nie.
Die wysigingswetsontwerp sal na verwagting volgende week voor die Nasionale Vergadering dien, waarna die Nasionale Raad van Provinsies dit moet goedkeur en pres. Thabo Mbeki dit moet teken voordat dit van krag word.